ร้านครัวจันผา เขาใหญ่ เป็นร้านอาหารที่เปิดมานานและมีชื่อเสียงมากที่สุดแห่งหนึ่งในพื้นที่เขาใหญ่  เป็นร้าน ต้นตำรับจากสิงห์บุรี บรรยากาศสบายๆ สไตล์เขาใหญ่  เมนูอาหารไทยเยอะมาก จากแม่ครัวแม่ลาตัวจริง จากสิงห์บุรี ไม่เพียงแค่อาหารไทยเท่านั้น ทางร้านยังมีอาหารจีนนานาชนิดให้เลือกทานด้วยค่ะ โดยทางร้านจะมีที่นั่งทั้งห้องแอร์ และแบบที่นั่งโล่งโอเพ่นแอร์ เพื่อให้ได้ชิวกับบรรยากาศเขาใหญ่ได้เต็มที่ ทางร้านสามารถจุแขกได้ถึง 200 – 250 คน

สำหรับเมนูอาหารที่ขึ้นชื่อของที่ร้านครัวจันผา เขาใหญ่ ก็คือ แม่ลาปลาเผา ซึ่งเป็นเมนูที่ผู้เข้ามารับประทานทุกโต๊ะจะต้องไม่พลาดที่จะสั่งมารับประทานกัน โดยเมนูนี้ใช้ปลาช่อนตัวใหญ่ย่างให้เนื้อไม่แห้งมากนัก  เสริฟพร้อมน้ำจิ้ม 3 แบบ น้ำจิ้มแจ่ว,น้ำจิ้มซีฟู้ด, และน้ำจิ้มน้ำปลาหวาน โดยน้ำจิ้มทั้งสามแบบนั้นก็ทำให้รสชาติความอร่อยของแม่ลาปลาเผาเมนูนี้แตกต่างกันไปตามความชอบของแต่ละบุคคล

อาหารที่เลือกสั่งมามี 3 อย่าง
ปลาช่อนเผาแม่ลา.   350 บาท
น้ำพริกปลาย่าง.      150 บาท
ผัดบล็อคโครี่หมูกรอบ 150 บาท

รสชาติอาหารดีเลยค่ะ การบริการของพนักงานก็เอาใจใส่ลูกค้าดีค่ะ เป็นอีกร้านที่จะกลับมาทานอีกค่ะ


การเดินทาง 
ใช้ถนนธนะรัชต์มุ่งหน้าเขาใหญ่ ร้านครัวจันผา ตั้งอยู่บริเวณกิโลเมตรที 18 หาได้ไม่ยาก เนื่องจากอยู่ใกล้กับสถานที่ท่องเที่ยวที่มีชื่อเสียงแห่งหนึ่งของเขาใหญ่นั่นก็คือ ปาลิโอ เขาใหญ่ โดยร้านนี้อยู่เลยจากจุดดังกล่าวมาเพียงแค่ประมาณ 2 กิโลเมตรเท่านั้น (ร้านอยู่ขวามือ)